Podľa § 29 ods. 3 zákona o službách zamestnanosti podmienkou na získanie povolenia na vykonávanie činnosti agentúry dočasného zamestnávania je (okrem iného), že:
a) osoba je bezúhonná; u právnickej osoby musí podmienku bezúhonnosti spĺňať aj osoba, ktorá koná v mene agentúry dočasného zamestnávania,
g) má vysokoškolské vzdelanie druhého stupňa; u právnickej osoby musí túto podmienku spĺňať fyzická osoba, ktorá koná v mene agentúry dočasného zamestnávania.
Konanie v mene právnickej osoby upravuje zákon č. 513/1991 Zb. Obchodný zákonník v znení neskorších predpisov.
Podľa § 13 ods. 1 Obchodného zákonníka právnická osoba koná štatutárnym orgánom alebo za ňu koná zástupca.
Osoba konajúca v zastúpení štatutárneho orgánu právnickej osoby koná spravidla na základe písomného plnomocenstva, v osobitným prípadoch na základe plnomocenstva vyhláseného do zápisnice príslušného orgánu. Osoba konajúca ako zástupca právnickej osoby môže konať len v rozsahu svojho oprávnenia.
Zákon o službách zamestnanosti neustanovuje, že fyzická osoba konajúca v mene agentúry dočasného zamestnávania musí byť s agentúrou dočasného zamestnávania v pracovnoprávnom vzťahu.
Vo veci pracovnoprávneho vzťahu štatutárneho orgánu alebo člena štatutárneho orgánu právnickej osoby, Národný inšpektorát práce zastáva názor, že na činnosť štatutárneho orgánu alebo člena štatutárneho orgánu nie je možné uzatvoriť pracovnoprávny vzťah. Pracovnoprávny vzťah s fyzickou osobou, ktorá je štatutárnym orgánom alebo členom štatutárneho orgánu spoločnosti, je možné uzatvoriť len na iné činnosti, ktoré sú závislou prácou.
Bližšie informácie týkajúce sa postavenia osoby konajúcej v mene agentúry dočasného zamestnávania Vám môže poskytnúť príslušný Úrad práce, sociálnych vecí a rodiny. (zdroj: Národný inšpektorát práce)